SSIไม่รับรองทั้งปีเห็นกำไรต้องลุ้นปีหน้า
สหวิริยา คาดไตรมาส 4 ขาดทุนน้อยกว่าไตรมาส 3 ทั้งปีไม่ยืนยันจะมีกำไร ปีหน้าโรงถลุงที่อังกฤษผลิตถึงจุดคุ้มทุน มีลุ้นกำไร
29 ต.ค. 2565

สหวิริยา คาดไตรมาส 4 ขาดทุนน้อยกว่าไตรมาส 3 ทั้งปีไม่ยืนยันจะมีกำไร ปีหน้าโรงถลุงที่อังกฤษผลิตถึงจุดคุ้มทุน มีลุ้นกำไร
นายวิน วิริยประไพกิจ กรรมการผู้จัดการบริษัท สหวิริยาสตีลอินดัสตรี (SSI) นำเสนอข้อมูลต่อนักลงทุนว่า แนวโน้มไตรมาส 4 จะยังขาดทุนต่อ แต่น้อยกว่าไตรมาส 3 เพราะได้รับผลกระทบจากน้ำท่วม ทำให้ยอดขายเท่ากับไตรมาส 2 ที่ 9,511 ล้านบาท น้อยกว่าไตรมาส 3 ที่ทำได้ 1.3 หมื่นล้านบาท
ขณะที่โรงถลุงเหล็กที่อังกฤษมียอดขายถ่านโค้ก 4 แสนตัน สูงกว่าไตรมาส 3 เท่าตัว แต่การเลื่อนผลิตจากเดือน ธ.ค.ไปเป็นเดือน ม.ค. 2555 ทำให้ยังต้องแบกต้นทุนโรงถลุงอยู่
นายวิน ยังไม่ยืนยันว่าปีนี้ทั้งปีจะขาดทุนหรือกำไร เพราะ 9 เดือน ยังมีกำไรสุทธิที่ 1,395 ล้านบาทแม้ว่าไตรมาส 3 ที่ผ่านมาขาดทุนที่ 2,965 ล้านบาท ก็ตาม
“ปีนี้บริษัทอยู่ในช่วงลงทุน มีหนี้สินเพิ่ม เพิ่งเพิ่มทุนต้นปี ต้องแบกภาระค่าใช้จ่าย โรงถลุงยังไม่ผลิต” นายวิน กล่าว
ด้านโรงถลุงที่จะเริ่มผลิตปีหน้าและกำลังผลิตจะถึงจุดคุ้มทุนที่ 89 แสนตันต่อปี ช่วงกลางปีจะเป็นช่วงถึงจุดคุ้มทุนและหากสถานการณ์ปกติก็คงมีกำไรช่วงปลายปี เพราะรัฐบาลทุ่มงบประมาณฟื้นฟูหลังน้ำท่วม และหากกระแสเงินสดดีขึ้นจะลดสัดส่วนหนี้สินต่อทุนจาก 1.49 เท่าเหลือ 1 เท่า